Šešir profesora Koste Vujića
Šešir profesora Koste Vujića je čuveni humoristički roman srpskog književnika Milovana Vitezovića.

Iako je od početka pisan kao roman, Šešir profesora Koste Vujića je svoje prvo javno predstavljanje imao kao televizijska drama, koja je prvi put prikazana 24. februara 1972. godine, i od tada šest puta reprizirana, kao najgledanija TV drama Televizije Beograd. Uvrštena je i u Antologiju televizijske drame (1975).

Roman Šešir profesora Koste Vujića objavljen je u izdanju izdavačke kuće Vuk Karadžić 1983. godine. Drugo izdanje izašlo je u ediciji Prosvetine džepne knjige 1988. godine, a treće u izdanju Jugoslavijepublika i Vuka Karadžića 1989.

Roman je nagrađen nagradom Politikinog zabavnika 1984. godine.

Radnja romana 

Kosta Vujić, glavni lik romana, je ekscentrični profesor nemačkog jezika u Prvoj beogradskoj gimnaziji. Roman prati poslednju, maturantsku školsku godinu razreda kome je profesor Vujić razredni starešina, a koja je i poslednja godina rada pred penziju profesora Vujića. Radnja je smeštena na sam kraj 19. veka, a maturanti profesora Vujića su oni koji će kasnije obeležiti Srbiju svog vremena: Jovan Cvijić, Mihailo Petrović Alas, Jakov Prodanović, Milorad Mitrović, Pavle Popović i dr.

Rekli su 
 Kod Vujića nema zabušanta,Sad još jednog ima maturanta.
Dušan Radović
 Velika je hrabrost uz beogradska Tri šešira dodati još jedan i uspjeti u tome.
Gustav Krklec
 Svi smo mi izašli iz nekakvog šinjela. Samo se, Boga ti, ovaj Vitezović izvukao iz šešira profesora Koste Vujića!
Branko Ćopić

Vidi još 
 Šešir profesora Koste Vujića (film iz 1972)
 Šešir profesora Koste Vujića (film iz 2012)
 Šešir profesora Koste Vujića (TV serija)

Spoljašnje veze 
 Šešir profesora Koste Vujića na IMDB
 Šešir profesora Koste Vujića (Laguna)

Romani 1983.
Humoristični romani
Srpski romani